
ПсэупIэкIэ къызэрагъэпэщ
Адыгей. Премьер-министр КъумпIыл Мурат республикэм и министрхэм я кабинетым и зэIущIэ иригъэкIуэкIащ. Абы къыщаIэта Iуэхугъуэхэм ящыщщ сабий зеиншэхэр псэупIэкIэ къызэгъэпэщыныр.
— Субсидиер псэупIэкIэ хъуэжыным и лъэныкъуэкIэ законым игъуэтыну зэхъуэкIыныгъэхэр сабий зеиншэхэм я сэбэп зыхэлъщ. Абы ипкъ иткIэ апхуэдэ цIыхухэм папщIэ унэщIэхэр Iэмал имыIэу ухуэн хуейщ. А лэжьыгъэр зыгъэзэщIэнухэри республикэм иIэщ, — къыхигъэщащ КъумпIыл Мурат.
Тэхъутэмыкъуей куейм унитI, Мейкъуапэ зы унэ щаухуэнущ. Премьер-министрым гу лъаригъэтащ псори хабзэм ипкъ иткIэ зэфIэхын зэрыхуейм. Мы гъэм сабий зеиншэу 18, етIанэгъэ 97-рэ, 2015 гъэм цIыху 200 къызэрагъэпэщыну я мурадщ.
Iуэхутхьэбзэхэм я уасэм хохъуэ
Бадзэуэгъуэм и 1-м щыщIэдзауэ псэупIэ-коммунальнэ Iуэхутхьэбзэхэм щIат ахъшэм Адыгейм щыхэхъуащ. Псым, газым, электрокъарум, хуабэм ику иту процент 12 щIагъуащ.
Къыхэдгъэщынщи, псы щIыIэр сом 12-рэ кIэпIейкIэ 45-рэ и уасэщ. Псы пщтырыр соми 124-м щIигъуащ. Электрокъару зы киловаттым соми 3-рэ кIэпIейкIэ 12-рэ хуозэ. Газым и пщIэм процент 15-кIэ хэхъуащ.
Къэрэшей-Шэрджэсым и махуэр ягъэлъапIэ
Къэрэшей-Шэрджэс. Республикэм и Iэтащхьэ Темрезов Рашид и унафэкIэ бадзэуэгъуэм и 3-р зыгъэпсэхугъуэ махуэу ягъэуващ.
Нобэ ягъэлъэпIэнущ Къэрэшей-Шэрджэсыр къыщызэрагъэпэща, республикэм щыпсэу лъэпкъхэм я зэкъуэтыныгъэм я махуэхэр. Илъэс къэси хуэдэу, абыхэм ятеухуа нэгузегъэужь, зэпеуэ, нэгъуэщI Iуэхугъуэхэр ирагъэкIуэкIынущ.
Сом мелуан 694-рэ
Федеральнэ налог къулыкъум и IуэхущIапIэу Къэрэшей-Шэрджэсым щыIэм къызэритымкIэ, 2013 гъэм и щIышылэ-накъыгъэ мазэхэм УФ-м и зэгъэуIуа бюджетым сом меларди 2-рэ мелуан 624-м щIигъу ягъэхьащ. Илъэс кIуам и мазитхум елъытауэ ар процент 40-кIэ нэхъыбэщ.
Къэрэшей-Шэрджэсым и федеральнэ бюджетым мы гъэм и мазитхум налог хэхъуэу сом мелуан 694-рэ мин 476-рэ къыIэрыхьащ. КъШР-м и зэгъэуIуа бюджетым сом 1 мелардрэ мелуан 929-м щIигъу ягъэхьащ. Абыхэм ящыщу республикэ бюджетым — сом 1 мелардрэ мелуан 247-рэ, щIыналъэ бюджетхэм — мелуан 682-м щIигъу хуаутIыпщащ.
УЭРДОКЪУЭ Женя.
